b'\n_START_ARTICLE_\nKeila tervisekeskus\n_START_PARAGRAPH_\nKeila tervisekeskus koosneb ujulast ja spordikompleksist ning see oli rajamisel \xc3\xbcks Eesti esimesi t\xc3\xa4nap\xc3\xa4evaseid ujulaid._NEWLINE_2001. aastal valminud hoones asuvad lisaks ujulale ka sportm\xc3\xa4ngude saal, j\xc3\xb5usaal, aeroobikasaal ja keeglisaal.\n_START_SECTION_\nAjalugu\n_START_PARAGRAPH_\n1980. aastate l\xc3\xb5pul j\xc3\xa4i Harju KEKi alustatud suure spordihoone ehitus seisma. Poolik hoone anti Keila linnale \xc3\xbcle 1990. aastate alguses. M\xc3\xb6\xc3\xb6dus veel 10 aastat, enne kui ehitisele, n\xc3\xbc\xc3\xbcd juba Keila tervisekeskuse nime all, pandi nurgakivi 25. mail 2000. Projekti autorid on arhitektid Ain Padrik ja Kristi Alamaa. Esialgu valmis ujulaosa, mis avati mais 2001. Teise j\xc3\xa4rguna avati sama aasta detsembris spordihall._NEWLINE_Tervisekeskuses on kasutatud omal ajal parimat saadaolnud tehnoloogiat, juba algusest peale on siin olnud soojatagastusseadmed, mis maksimaalselt taaskasutavad basseinivett, reovett ja \xc3\xb5husoojust. P\xc3\xa4ikesepaneelid tervisekeskuse katusel olid paigaldamise ajal \xc3\xbcks suuremaid t\xc3\xb6\xc3\xb6tavaid p\xc3\xa4ikeseenergiat tootvaid paigaldisi Eestis._NEWLINE_Ehitis v\xc3\xb5itis Eesti Teraskonstruktsiooni\xc3\xbchingu konkursi "Terasehitis 2001". Eestis esmakordselt korraldatud sellelaadsel konkursil t\xc3\xb5steti esile ehitisi, mille arhitektuurne lahendus koos \xc3\xb6konoomse ja kvaliteetse teostusega demonstreerib terase kui konstruktsioonimaterjali erinevaid rakendusv\xc3\xb5imalusi. Konkursile v\xc3\xb5is esitada objekte, mis on valminud kolme viimase aasta jooksul. _NEWLINE_Keila linna edelaosas asuvad Keila terviserajad, kus asuvad jooksu-, suusa-, rulluisu- ja kettagolfirajad ning jalgpalliv\xc3\xa4ljakud. Piirkonna haldamiseks asutas linnavalitsus 28. augustil 2007 SA Keila Terviserajad, mis anti 2013. aasta augustis \xc3\xbcle Keila tervisekeskusele.'